De nordjyske sommercups glæder sig over igen at kunne byde velkommen til unge fra hele verden efter coronakrisen, men nu viser det sig, at hver femte deltager i forhold til sidst ikke kommer.

De sommercups, arrangementer for primært unge sportsudøvere, som TV2 Nord har talt med, melder alle om en tilbagegang i antallet af deltagere på 20 procent Hos Cup no 1 i Frederikshavn, der officielt bliver skudt i gang mandag aften, lyder det fra koordinator Jette Varmløse, at der i år er 130 hold med, mens antallet lød på 160, sidst der drønede fodboldglade unge fra det meste af verden rundt på banerne i Frederikshavn. - Vi er godt tilfredse omstændighederne taget i betragtning. Det er et hårdt år ikke bare for os men for alle cups, så vidt jeg er orienteret, siger hun. Også ramt af strejke Samtidig gør det ikke situationen bedre, at SAS-piloterne nu strejker, hvilket også har indflydelse på de udenlandske holds deltagelse. For få dage siden stod Cup no 1 til at skulle undvære hele otte amerikanske hold, der ikke kunne flyve til Danmark på grund af strejken, men efter to døgns hektisk arbejde er det lykkedes at få 170 spillere, ledere og forældre ombooket fra ét strejkeramt SAS-fly til 11 andre afgange. Det betyder, at otte amerikanske hold fra San Francisco nu deltager som planlagt i FfI's internationale ungdomsturnering i fodbold, - Jeg vil sige, at følelsesregisteret har gået op og ned og nu op igen, for det ville godt nok have været træls, hvis vi pludselig stod og manglede de otte hold, siger Jette Varmløse og tilføjer, at hun efter to års ufrivillig coronapause næsten helt havde glemt, hvor hårdt det egentlig er at arrangere den store internationale fodboldturnering. - Ja, jeg havde lykkeligt glemt det, men det giver et kick nu, når vi kan se alle de glade unge mennesker i byen, siger hun. 20 procent færre deltagere i Dronninglund Allerede i går søndag kunne håndboldturneringen Dronninglund Cup byde godt 3000 håndboldspillere velkommen efter coronapausen. Og selvom det meste i dag ligner sig selv, så er ikke alt, som det plejer. For også her mangler der deltagere i forhold til sidst, cuppen løb af stablen. Godt 3000 håndboldspillere fordelt på 180 hold skal frem til fredag spille 800 kampe. Nogle hold kommer så langvejs fra som Brasilien og Indien. - Vi har oplevet en tilbagegang i antallet af deltagere på 20 procent, lyder det fra leder af Dronninglund Cup, Simon Aagaard. Han tilføjer, at det har været udfordrende efter to års pause at komme i gang igen, for - som han siger, "så er man noget rusten". - Vi skulle alle lige op i gear, og nu kører det, siger han. Trods det at der i år i forhold til for to år siden er færre deltagere i cuppen, så glæder han sig over, at nu igen kan lade sig gøre. - Man kan kun være glad for at komme i gang igen, når man kigger ud over alle de glade mennesker, der er her, siger Simon Aagaard.